LV Eiropas Savienības Oficiālais Vēstnesis L 195/1

KOMISIJAS REGULA (ES) 2015/1200

(2015. gada 22. jūlijs),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz amidosulfurona, fenheksamīda, krezoksīmmetila, tiakloprīda un trifloksistrobīna maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 18. panta 1. punkta b) apakšpunktu un 49. panta 2. punktu,

tā kā:

(1) Amidosulfurona maksimālie atlieku līmeņi (MAL) ir noteikti Regulas (EK) Nr. 396/2005 III pielikuma A daļā. Fenheksamīda, krezoksīmmetila, tiakloprīda un trifloksistrobīna MAL ir noteikti minētās regulas II pielikumā un III pielikuma B daļā.

(2) Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 12. panta 1. punktu sniedza pamatotu atzinumu par spēkā esošajiem amidosulfurona MAL (2). Tā ieteica samazināt MAL linsēklām. Attiecībā uz citiem produktiem tā ierosināja palielināt vai saglabāt spēkā esošos MAL. Tā secināja, ka nav pilnīgas informācijas par MAL miežiem, auzām, rudziem un kviešu graudiem un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tādēļ minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(3) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu sniedza pamatotu atzinumu par spēkā esošajiem fenheksamīda MAL (3). Tā ieteica samazināt MAL mandelēm un zīdkoka ogām. Attiecībā uz citiem produktiem tā ierosināja palielināt vai saglabāt spēkā esošos MAL. Tā secināja, ka nav pieejama pilnīga informācija par MAL kivi un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tādēļ šā produkta spēkā esošais vai Iestādes noteiktais MAL būtu jāiekļauj Regulas (EK) Nr. 396/2005 II pielikumā. Šis MAL tiks pārskatīts; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka nav pieejama nekāda informācija par MAL fenheļiem un ka riska pārvaldītājiem būtu jāturpina šā jautājuma izskatīšana. Šā produkta MAL būtu jānosaka atbilstoši konkrētai noteikšanas robežai. Pēc pirmajā teikumā minētā atzinuma iesniegšanas Iestāde iesniedza papildu atzinumu par MAL zilenēm, dzērvenēm, ērkšķogām un vilkābeles ogām saskaņā ar Regulas (EK) Nr. 396/2005 10. pantu (4). Ir lietderīgi ņemt vērā šo atzinumu.

(4) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu sniedza pamatotu atzinumu par spēkā esošajiem krezoksīmmetila MAL (5). Tā ierosināja mainīt atlieku definīciju un ieteica samazināt MAL pekanriekstiem, jāņogām (sarkanajām un baltajām), upenēm, ērkšķogām, pipariem, saulespuķu sēklām, rudzu graudiem un kviešu graudiem. Attiecībā uz citiem produktiem tā ierosināja palielināt vai saglabāt spēkā esošos MAL. Iestāde secināja, ka nav pieejama pilnīga informācija par MAL cūku muskuļiem, taukiem, aknām un nierēm, liellopu muskuļiem, taukiem, aknām un nierēm, aitu muskuļiem, taukiem, aknām un nierēm un kazu muskuļiem, taukiem, aknām un nierēm, kā arī govs pienam, aitas pienam un kazas pienam un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tādēļ minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka nav pieejama informācija par MAL aprikozēm, persikiem un lapu bietēm (mangoldiem) un ka riska pārvaldītājiem būtu jāturpina šā jautājuma izskatīšana. Šo produktu MAL būtu jānosaka atbilstoši konkrētai noteikšanas robežai.

(5) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu sniedza pamatotu atzinumu par spēkā esošajiem tiakloprīda MAL (6). Tā konstatēja, ka patērētāji ir apdraudēti saistībā ar MAL kazenēm, lapu kāpostiem, salātiem un platlapu cigoriņiem. Tāpēc ir lietderīgi šos MAL samazināt. Iestāde ieteica samazināt MAL sakņu selerijām, kāļiem, rāceņiem, ķiplokiem, sīpoliem, šalotēm, kolrābjiem, sparģeļiem, miežu graudiem, auzu graudiem, rīsu graudiem, cūku taukiem, liellopu taukiem, aitu taukiem, kazu taukiem, mājputnu muskuļiem, mājputnu taukiem un mājputnu aknām. Attiecībā uz citiem produktiem tā ierosināja palielināt vai saglabāt spēkā esošos MAL. Tā secināja, ka attiecībā uz MAL tumšzaļajiem kabačiem, ziedkāpostiem, platlapu cigoriņiem, barbarejām, sējas pazvērītēm un Brassica spp. lapām un dzinumiem, spinātiem, lapu bietēm (mangoldiem), pupām (svaigām, ar pākstīm), pupām (kaltētām), zirņiem (kaltētiem), rapša sēklām, sinepju sēklām, kukurūzas graudiem, tējai, zāļu tējām (kaltētām, no lapām), zāļu tējām (kaltētām, no saknēm) un garšvielām (sēklām) nav pieejama pilnīga informācija un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tādēļ minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka nav pieejama informācija par MAL galda vīnogām, vīna vīnogām, cukurkukurūzai, lapu cigoriņiem, pupām (svaigām, bez pākstīm) un saulespuķu sēklām un ka riska pārvaldītājiem būtu jāturpina šā jautājuma izskatīšana. Šo produktu MAL būtu jānosaka atbilstoši konkrētai noteikšanas robežai.

(6) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu sniedza pamatotu atzinumu par spēkā esošajiem trifloksistrobīna MAL (7). Tā ieteica samazināt MAL galda vīnogām un vīna vīnogām, papaijām, ķiplokiem, sīpoliem, zemesriekstiem un cukurbietēm. Attiecībā uz citiem produktiem tā ierosināja palielināt vai saglabāt spēkā esošos MAL. Iestāde secināja, ka nav pieejama pilnīga informācija par MAL jāņogām (baltajām un sarkanajām), upenēm, ērkšķogām, pasifloru augļiem, pipariem, gurķiem, pipargurķīšiem, krustziežu dzimtas lapu dārzeņiem, platlapu cigoriņiem (endīvijām), garšaugiem, pupām (svaigām, ar pākstīm), auzu graudiem, cūku muskuļiem, taukiem, aknām un nierēm, liellopu muskuļiem, taukiem, aknām un nierēm, aitu muskuļiem, taukiem, aknām un nierēm, kazu muskuļiem, taukiem, aknām un nierēm, mājputnu muskuļiem, taukiem un aknām, govs pienam, aitas pienam un kazas pienam, kā arī putnu olām un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tādēļ minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka nav pieejama informācija par MAL kazenēm, avenēm, lapu cigoriņiem, zirņiem (svaigiem, ar pākstīm), olīvām eļļas ražošanai un cigoriņu saknēm un ka riska pārvaldītājiem būtu jāturpina šā jautājuma izskatīšana. Šo produktu MAL būtu jānosaka atbilstoši konkrētai noteikšanas robežai. Pēc pirmajā teikumā minētā atzinuma iesniegšanas Iestāde iesniedza papildu atzinumu par MAL ogām uz dzinumiem saskaņā ar Regulas (EK) Nr. 396/2005 10. pantu (8). Ir lietderīgi ņemt vērā šo atzinumu. Ņemot vērā Beļģijas sniegto papildu informāciju par labu lauksaimniecības praksi un to, ka risks patērētājiem nepastāv, lielo loksīpolu spēkā esošie MAL būtu jāiekļauj Regulas (EK) Nr. 396/2005 II pielikumā. Ņemot vērā Austrijas sniegto papildu informāciju par labu lauksaimniecības praksi un to, ka risks patērētājiem nepastāv, plūškoka ogu spēkā esošie MAL būtu jāiekļauj Regulas (EK) Nr. 396/2005 II pielikumā.

(7) Attiecībā uz produktiem, uz kuriem nav atļauts izmantot attiecīgo augu aizsardzības līdzekli un attiecībā uz kuriem nav noteiktas importa pielaides vai CXL, MAL būtu jānosaka atbilstoši konkrētai noteikšanas robežai vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(8) Komisija apspriedās ar Eiropas Savienības references laboratorijām pesticīdu atlieku noteikšanai par vajadzību koriģēt atsevišķas noteikšanas robežas. Attiecībā uz vairākām vielām minētās laboratorijas secināja, ka atsevišķām precēm tehnikas attīstība prasa noteikt īpašas noteikšanas robežas.

(9) Pamatojoties uz Iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.

(10) Apspriedes ar Savienības tirdzniecības partneriem par jaunajiem MAL notika ar Pasaules Tirdzniecības organizācijas starpniecību, un to piezīmes ir ņemtas vērā.

(11) Tāpēc būtu attiecīgi jāgroza Regula (EK) Nr. 396/2005.

(12) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL izmaiņām un par kuriem informācija liecina, ka tiek saglabāts augsts patērētāju aizsardzības līmenis. Apdraudējumu patērētājiem nevar izslēgt pie pašreizējiem MAL, tādēļ no šīs regulas piemērošanas dienas attiecīgās tiakloprīda vērtības – 1 mg/kg kazenēm, 0,4 mg/kg lapu kāpostiem, 1 mg/kg salātiem un 0,15 mg/kg platlapu cigoriņiem – būtu jāattiecina uz visiem produktiem.

(13) Pirms grozīto MAL piemērošanas būtu jāparedz pietiekami ilgs laikposms, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno, no MAL grozījumiem izrietošo, prasību izpildei.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Attiecībā uz aktīvajām vielām amidosulfuronu, fenheksamīdu, krezoksīmmetilu un trifloksistrobīnu visos produktos vai uz tiem un produktiem, kas ražoti pirms 2016. gada 11. februāra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

Attiecībā uz aktīvo vielu tiakloprīdu visos produktos vai uz tiem, izņemot kazenes, lapu kāpostus, salātus un platlapu cigoriņus, un produktiem, kas ražoti pirms 2016. gada 11. februāra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 12. februāra.

Šī regula uzliek saistības kopumā un ir tieši piemērojama visās dalībvalstīs. Briselē, 2015. gada 22. jūlijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) European Food Safety Authority. Review of the existing maximum residue levels (MRLs) for amidosulfuron according to Article 12 of Regulation (EC) No 396/2005. EFSA Journal 2014; 12(3):3614 (40 lpp.).

(3) European Food Safety Authority. Review of the existing maximum residue levels (MRLs) for fenhexamid according to Article 12 of Regulation (EC) No 396/2005. EFSA Journal 2014; 12(1):3536 (42 lpp.).

(4) Reasoned opinion on modification of the MRLs for fenhexamid in various berries. EFSA Journal 2014; 12(7):3785 (18 lpp.).

(5) European Food Safety Authority. Review of the existing maximum residue levels (MRLs) for kresoxim-methyl according to Article 12 of Regulation (EC) No 396/2005. EFSA Journal 2014; 12(1):3549 (70 lpp.).

(6) European Food Safety Authority. Review of the existing maximum residue levels (MRLs) for thiacloprid according to Article 12 of Regulation (EC) No 396/2005. EFSA Journal 2014; 12(3):3617 (111 lpp.).

(7) European Food Safety Authority. Review of the existing maximum residue levels (MRLs) for trifloxystrobin according to Article 12 of Regulation (EC) No 396/2005. EFSA Journal 2014; 12(2):3592 (81 lpp.).

(8) Reasoned opinion on the modification of the existing MRL for trifloxystrobin in cane fruit. EFSA Journal 2014; 12(7):3751 (17 lpp.).